b'\n_START_ARTICLE_\nA.L. Hjorth\n_START_SECTION_\nPolitiker\n_START_PARAGRAPH_\nHjorth var amtsr\xc3\xa5dsmedlem 1868-86 (med ganske kort afbrydelse), periodevis medlem af R\xc3\xb8nne Byr\xc3\xa5d 1861-91 og formand for borgerrepr\xc3\xa6sentationen i flere \xc3\xa5r. Han var folketingsmand valgt i R\xc3\xb8nnekredsen 1864-66._NEWLINE_Som folketingsmand h\xc3\xb8rte Andreas Larsen Hjorth ikke til de betydningsfulde. Han m\xc3\xa5tte n\xc3\xa6rmest henregnes til den moderate fl\xc3\xb8j af De Nationalliberale. Han var medlem af Rigsr\xc3\xa5dets Folketing, blev dets sekret\xc3\xa6r og var med til at vedtage den reviderede Grundlov af 1866, men interesserede sig vist ikke synderligt for rigsdagsarbejdet. Langt st\xc3\xb8rre betydning fik han som l\xc3\xa6gpr\xc3\xa6dikant. Han begyndte at holde kristelige m\xc3\xb8der 1853, kunne vel siges at v\xc3\xa6re en forl\xc3\xb8ber for Indre Mission og fandt ikke ringe tilslutning._NEWLINE_Hjorth var Dannebrogsmand._NEWLINE_Han er begravet p\xc3\xa5 R\xc3\xb8nne Kirkeg\xc3\xa5rd.'